
Az aktív idősödés testi és pszichológiai dimenzióinak vizsgálata

Kulcsszavak: aktív idősödés, krónikus betegségek, depresszió, optimizmus, mentális egészség
Jó hír, hogy hazánkban is egyre növekszik a születéskor várható élettartam (KSH, 2023). Ugyanakkor az időskori jóllét megteremtése és fenntartása komoly társadalmi felelősség vállalást és kihívást ró mindannyiunkra. Ennek megfelelően az aktív idősödés (Active Ageing) elve a romló fizikai és mentális egészséggel szemben hirdeti az életminőség fenntartásának lehetőségeit. A WHO pozitív idősödés koncepciója öt tényező köré rendezi a jó életminőség bejóslóit, ezek közül kiemelkedő a testi egészség megőrzése és a jó mentális egészség. Kutatásunk célja az aktív idősödés testi és mentális dimenzióinak vizsgálata krónikus betegek körében, valamint multimorbid betegség-mintázatok feltárása magyarországi 55 éves kor feletti idősek körében.
A teljes vizsgálati mintánk (n=832), 60,1%-ának (n=500) volt valamilyen krónikus betegsége, amely köztudottan befolyásolja az életminőséget. A vizsgálatunkban a krónikus betegségeket 16 tételből álló, önjellemzős listával mértük fel, valamint az egészségi állapot szubjektív megítélése mellett az alkalmazott mérőeszközök a következők voltak: EQ-5D-5L (EuroQol Group, 1990), MHC-SF (Mental Health Continuum), GDS (Geriatric Depression Scale), LOT-R (Life Orientation Test).
Az autonómiában (mozgékonyság, önellátás, szokásos tevékenységek elvégzése) való akadályozottsággal romlik a mentális egészség, az egészségi állapot szubjektív megítélése és az optimizmus ugyanakkor a depresszió előfordulási aránya emelkedik. Eredményeink szerint a depresszió közvetlenül és az optimizmus által közvetve befolyásolja a krónikus betegek mentális egészségét. A mintában négy nagyobb betegségcsoportot azonosítottunk: (1) szív és érrendszeri, mozgásszervi betegségek, (2) endokrinológiai betegségek, (3) metabolikus szindróma, (4) autoimmun betegségek. Az egyszerre fennálló krónikus betegségek számának növekedésével (multimorbiditás) romlik a mentális egészség.
Az aktív idősödést meghatározza a testi betegségekkel való megküzdés, amelyet befolyásol az optimista szemléletmód. Lényeges továbbá az autonómiájukban korlátozott idősek mentális egészségének fejlesztése, mert körükben fokozottabb a depresszió kialakulásának rizikója, különösen, ha több krónikus betegségben is szenvednek. Kiemelt megoldás lehet a személyre szabott intervenciók alkalmazása, amely a betegségteher mérséklésében segítheti az időseket, ezzel is a pozitív idősödésüket támogatva.



